《张公生日〈是岁己未初致仕。〉》
宋代·苏辙

少年谈王霸，英气干斗牛。
中年事轩冕，徇世仍多忧。
晚岁探至道，眷眷怀林丘。
今年乞身归，始与夙昔酬。
高秋过生日，真气兹一周。
观心比孤月，视世皆浮沤。
表里一融明，万物不能留。
顾谓憧憧人，斯乐颇曾不。
嗟我本俗士，従公十年游。
谬闻出世语，俯作笼中囚。
俯仰迫忧患，欲去安自由。
问公昔年乐，孰与今日优。
山中许道士，非复长史俦。
腹中生梨枣，结实従今秋。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。